**Goran Erić** - truba - počeo je da svira sa osam godina u rodnom gradu Somboru. Kao učenik niže i srednje muzičke škole osvajao je specijalne i prve nagrade na takmičenjima republičkog, saveznog i festivalskog karaktera. Osnovne studije je pohađao na Akademiji umetnosti u Novom Sadu u klasi profesora Kalmana Kovača i Mladena Đorđevića, a master studije je završio u Lincu (Austrija) kod profesora Saše Dragovića i Bernarda Bera. Usavršavao se u majstorskim radionicama Rajnolda Fridriha, Laure Vukobratović, Franciska Floresa, kao i na novosadskim Letnjim džez akademijama.

Za postignute vrhunske rezultate u oblasti muzike nagrađen je od strane Izvršnog veća AP Vojvodine 1997, 2001. i 2004. godine. Bio je laureat 10. Međunarodnih novosadskih susreta limenih duvača, gde se predstavio u takmičarskom delu. Godine 2012. učestvovao je na Internacionalnom takmičenju trubača u Ulmu (Nemačka), gde se uspešno plasirao u finalnu etapu.

Od 2005. član je Orkestra Opere Srpskog narodnog pozorišta u Novom Sadu, kao i Vojvođanskih simfoničara, a potom i Vojvođanskog simfonijskog orkestra. Svira kao honorarni saradnik u orkestrima Banjalučke i Zrenjaninske filharmonije, a nastupa i kao član više različitih kamernih sastava.

Godine 2012, s kolegama osniva udruženje „Jazz omladina Vojvodine“, u okviru kog koncertira kao trubač Big benda i manjih sastava.